钦定古今图书集成/明伦汇编/官常典/第616卷 > 况锺
## 钦定古今图书集成/明伦汇编/官常典/第616卷 > 况锺

按《明外史》本传：“锺字伯律，靖安人。初以吏事尚书吕
震荐，授仪制司主事，迁郎中。宣德五年，帝以雄剧地，
九府缺守，命部院臣举其属之廉能者补之。用尚书
蹇义、胡濙等荐，擢锺知苏州，罗以礼知西安，赵豫知
松江，莫愚知常州，邵旻知武昌，马仪知杭州，陈本深
知吉安，陈鼎知建昌，何文昌知温州，俾驰驿之任，皆”
赐敕以遣之。苏州赋役繁重，豪猾舞文为奸利，最号
难治。锺乘传至府，初视事，群吏环立请判牒，锺佯不
省，左右顾问，惟吏所欲行止。吏大喜，谓太守暗，易欺。
越三日，召诘之曰：“前某事宜行，若止我；某事宜止，若
强我。若辈舞文久，罪当死。”立捶杀数人。经历傅得贪，
执送行在，他属罢吏斥者复数人，一府大震，皆奉法。
锺乃蠲烦苛，立条教，事不便民者，立上书言之。清军
御史李立勾军暴，同知张徽承风指，动以酷刑，抑配
平人。锺疏陈其状。帝命巡抚侍郎成均复勘，免百六
十人，已编户止终本身者千二百四十人。属县逋赋
四年，凡七百六十馀万石。锺请量折以钞，为部议所
格，然自是颇蠲减。丁忧去，民诣阙乞留者二千馀人。
诏起复上书言：“近奉诏书，募人佃官民荒田，官田准
民田起科，无人种者除赋额。昆山诸县民以死徙从
军除籍者，凡三万三千四百馀户，所遗官田召种应
准民田起税者二千九百八十馀顷，应减税十四万
九千馀石。其他官田没海者，赋额犹存，宜皆如诏书
从事。臣所领七县，旧著籍三十六万馀户，秋粮二百
七十七万九千石有奇，其中民粮止十五万三千馀
石，而官粮乃至二百六十二万五千馀石，轻重不均
如此。洪、永间，令属县有民粮者，出马二百馀匹，役于
北方诸驿，期三岁遣还。今已三十馀岁矣。马死则补，
未有休时，民何以堪？”工部征三梭阔布八“百匹，浙江
十一府止百匹，而苏州乃至七百，此尤不均，乞敕所
司处置。”帝悉报许。当是时，屡诏减苏、松重赋。锺与巡
抚周忱悉心计画，奏免七十馀万石，民大悦。锺为政，
务锄豪强，植良弱，兴利除害，不遗馀力。尝置二簿，识
民善恶，以行劝惩。又置通关勘合簿，防出纳奸伪；置
纲运簿，防运夫侵盗；置馆夫簿，防非理需求。综理周
密，简约易行。凡忱所行善政，锺皆协力成之。所积济
农仓粟，岁数十万石，赈荒之外，以代民间杂办及逋
租。由是流亡复业，下无窳民。先是，中使织造采办及
购花木禽鸟者，踵至为民害。郡佐以下，动遭笞缚，而
卫所将卒，又时凌虐小民。锺力抗之，咸不敢肆。御史
巡方知府率拜跪，锺以为言，帝即禁之。浙江巡按御
史王琏代还，经其地，越驿乘舟，多索隶卒。锺劾琏下
狱。锺虽起刀笔，然重学校，礼文儒，单门寒士，多见振
赡。有邹亮者，献诗于锺，锺欲荐之。或为《匿名书》毁亮。
锺曰：“是欲我速成亮名耳。”立奏之朝，擢吏部司务，迁
御史。初，锺为吏时，吴江平思忠亦以吏起家，为吏部
郎中，遇锺有恩。至是，锺数延见，执礼甚恭，且令二子
给侍，曰：“非无仆隶，欲藉是报公耳。”思忠家素贫，未尝
缘故谊有所干，人两贤之。正统六年，锺秩满当迁，部
民二万馀人走诉巡按御史张文昌，乞再任。诏进二
秩，如民请。明年冬，卒官。吏民聚哭，为立祠。锺之后，李
从智、朱胜相继知苏州，咸奉敕从事，然《敕书》委寄，不
如锺矣。